**800726401415**

**87083020188**

**ТЛЕУХАНОВА Альмира Нагмановна,**

**№14 жалпы білім беретін мектебінің қазақ тілі мен әдебиеті пәні мұғалімі.**

**ШҚО, Риддер қаласы**

**5-8 СЫНЫПТАРҒА АРНАЛҒАН АБАЙТАНУ КУРСЫНЫҢ АЙМАҚТЫҚ ОҚУ БАҒДАРЛАМАСЫ**

Бұл бағдарламаны құрастырудағы мақсатым: ұлы ақын шығармаларын терең де, жан-жақты таныту арқылы елжанды, халқымыздың әдебиетін, өнерін, салт-дәстүрін, мәдениетін, тілін ұлттық құндылық ретінде бағалайтын, эстетикалық талғамы жоғары, білім, білік, дағдылармен қаруланған, түйген ойларын іс-жүзінде өз кәдесіне жарата білетін, ұлттық сана-сезімі қалыптасқан, өркениетті қоғамда өмір сүруге лайықты, терең ойлайтын дара тұлға қалыптастыру.

Оқу бағдарламасының міндеті: Абайдың шығармасы арқылы қазақтың сөз өнерінің құдіретін білу, сөз мәйегін танытуда оқушыларға, жас ұрпаққа үлгі-өнеге ету; көркем сөздің өзіндік орнын түсіну, бағалау, оқушылардың бойына рухани-мәдени құндылықтарды дарыту; Абайды тану оның шығармаларының мәні мен мазмұнын сезіну, оны оқып-үйрену, терең бойлай білу, жан-жақты талдау. Бағдарлама мақсатты жүзеге асқан жағдайда оқушылар әр сынып бойынша төмендегі мәселелерді меңгереді.

5-сынып. Абайдың өскен ортасы мен тәрбие алған қайнар бұлақтарын меңгереді; Абай аудармаларын оқу арқылы оқушылардың сыни көзқарастары қалыптасады; Ақын өлеңдерінің идеялық-көркемдік мән-мағынасын талдап, ақын өмір сүрген замана бейнесін бүгінгі өмірмен байланыстыра отырып, қазіргі өзекті проблемалардың шешімін таба алады; Абайдың ақын-шәкірттері туралы білімдерін толықтырады.

6-сынып. Абай шығармашылығын ғылыми еңбектер, монографиялар негізінде танып, ғылыми еңбектермен жұмыс жасауды меңгереді; Абайдың табиғат лирикасын орыс әдебиетімен салыстыра отырып, бүгінгі өзекті экология мәселесін ұғынады; Абайдың оқу-білімге арналған өлеңдерінің тәрбиелік мәнін, өмірдің бой емес, ой жарыстыратындығын түсінеді; Абайдың өнер, ән тақырыбындағы өлеңдері негізінде өнерді сүюге, бағалауға үйренеді.

7-сынып. М.Әуезовтің «Абай жолы» роман-эпопеясының оқи отырып, Абайдың азаматтық болмысын, замана бейнесін таниды; Адал еңбек етудегі Абай философиясын меңгеріп, өмірлік ұстанымын айқындайды; Абайдың заманындағы әлеуметтік-саяси мәнін бүгінгі күн тұрғысынан бағамдайды; Абай ізін жалғастырушылардың туындылары, қазақ әдебиетіндегі Абай дәстүрі туралы білімдерін шыңдайды.

8-сынып. Абайдың өмірбаяны мен ақын қалдырған мол мұраны ғылыми еңбектермен жұмыс жасау арқылы терең меңгереді; Абайтану ғылымы, абайтанушылар, оның ішінде аймақтық зерттеушілер туралы кеңінен мағлұмат алады; Абайдың туған жерінің тарихымен тереңірек танысады, Абай әлеміне саяхат жасайды; Ақын өлеңдерін құрылысына қарай және поэзиясын поэтикалық тұрғыда талдай алады; Абайтану курсын оқу барысында ақынға арналған оқу-танымдық бейне-аудио материалдар, ғылыми еңбектермен жұмыс жасау және ғылыми жоба жұмыстарын жазуға машықтанады.

Абайтану курсы бойынша оқу бағдарламасынан оқушылар Абайдың өскен ортасы мен тәрбие алған қайнар бұлақтарын меңгереді; Абай өлеңдерінің тәрбиелік мәнін түсінеді; шығармаларын оқу арқылы оқушылардың сыни көзқарастары қалыптасады; Абайтану ғылымы, абайтанушылар, оның ішінде аймақтық зерттеушілер туралы кеңінен мағлұмат алады; Абайдың заманындағы әлеуметтік-саяси мәнін бүгінгі күн тұрғысынан бағамдайды; Ақын өлеңдерінің құрылысына қарай және поэзиясын поэтикалық түрғыда талдай алады; Абайдың өнер, ақын-шәкірттері туралы білімдерін толықтырады.

Абай шығармашылығымен кеңінен танысу болашақтың санасын кеңінен оятып, кең әрі терең ойлауға жетелейді, жаңа көңіл-күй мен сезім сыйлайды, асқақ армандарға жетелеп, өз-өзіңді тану арқылы тазару мен рухани жетілуге әкеледі. Оқушыларға курсты меңгерту арқылы қазақтың бас ақыны Абайға оның шығармашылығына деген құрмет сезімдерін оятуға ықпал етеді.

Абай – елдік мұраттың айнымас темірқазығына айналған тұлға. Оның еңбектерін оқу, олардан тағылым алу — жас ұрпақтың міндеті. Абай даналығы – халық даналығы дейміз. Ол туған халқының қамын жеген ойшыл. Оның ішкі әлемінің көрінісі ретіндегі рухани мұрасы – халық даналығының таусылмас қайнар көзі десек, Абай ілімі, Абай мұрасы-болашақ ұрпақтың сарқылмас қазынасы. Осы оқу бағдарламасы арқылы оқушы жүрегіне жол таба білсем, ол менің ұстаз ретіндегі бір арманымның орындалғаны деп білер едім.